text: [{"text_idx": "#000009", "text": "Si Faizal kinahanglan operahan sa iya tagipusuon sulusobra isa ka tuig pagkatapos mapatay ang iya asawa. Nagsiling sia: \u201cSang ginbasa ko ang libro sang Job, nakita ko kon ngaa ginpasulat ini ni Jehova. Kon makabasa kita sing mga istorya sa Biblia nga daw pareho gid sang aton ginaagyan, makabulig ini nga maumpawan ang kasakit nga aton ginabatyag.\u201d Dugang pa niya: \u201cMay pulos gihapon ang kabuhi.\u201d"}, {"text_idx": "#000010", "text": "Pamatan-on pa lang si Tarsha sang napatay ang iya nanay. Siling niya: \u201cBisan ano pa ang aton maagyan, ang kabuhi may katuyuan, paglaum, kag kalipay kay kilala naton ang aton Manunuga. Mabuligan gid kita ni Jehova nga mabatas ang mga problema kada adlaw.\u201d"}, {"text_idx": "#000011", "text": "GINAPAKITA sang una nga mga artikulo kon paano ang malain nga mga hitabo sa kabuhi makapaantos sa aton. Samtang ginaatubang mo ang mga problema, mahimo mamensar ka kon bala may pulos pa ang kabuhi ukon magbatyag nga wala gid sing may nagapalangga sa imo. Pero magsalig nga palangga ka gid sang Dios. Importante ka para sa iya."}, {"text_idx": "#000012", "text": "Ang manunulat sang Salmo 86 nagpabutyag sang iya pagsalig sa Dios: \u201cNagapanawag ako sa imo sa adlaw sang akon kalisdanan, kay napat-od ko nga sabton mo ako.\u201d (Salmo 86:7) Pero basi nagapanumdom ka, \u2018Paano ako sabton sang Dios \u201csa adlaw sang akon kalisdanan\u201d?\u2019"}, {"text_idx": "#000013", "text": "Indi ka makapaabot nga dulaon dayon sang Dios ang imo mga problema. Pero ang iya Pulong, ang Biblia, nagapasalig sa imo nga mahatagan ka niya sing kalinong sa panghunahuna para makabatas ka: \u201cIndi kamo magkabalaka sa bisan ano nga butang, kundi sa tanan nga butang paagi sa pangamuyo kag pag-ampo nga may pagpasalamat, ipahibalo sa Dios ang inyo mga pangabay; kag ang paghidait sang Dios nga labaw sa tanan nga paghangop magabantay sang inyo tagipusuon kag ikasarang sa paghunahuna.\u201d (Filipos 4:6, 7) Palihug binagbinaga kon paano ini nga mga bersikulo sa Biblia makapasalig nga ang Dios nagapalangga gid sa aton."}, {"text_idx": "#000015", "text": "\u201cWala sing isa [ka maya] ang malipatan sang Dios. . . . Mas importante pa kamo sangsa madamo nga maya.\u201d\u2014Lucas 12:6, 7, footnote."}, {"text_idx": "#000020", "text": "\u201cO Jehova, pamatii ang akon pangamuyo; pamatii ang akon pagpangayo sing bulig sa imo. . . . Pamatii ako; sabta ako gilayon kon magpanawag ako sa imo. . . . Pamatian niya ang pangamuyo sang mga imol.\u201d\u2014Salmo 102:1, 2, 17."}, {"text_idx": "#000021", "text": "BINAGBINAGA: Pareho lang nga ginalista ni Jehova ang kada luha nga aton ginahibi halin pa sang pagsugod sang pag-antos sang tawo. (Salmo 56:8) Madiparahan gid niya ang imo mga luha. Ginadumdom sang Dios ang tanan mo nga pag-antos kag paghibi kay importante ka gid para sa iya."}, {"text_idx": "#000023", "text": "BINAGBINAGA: Handa ang Dios nga buligan ka. Kon matumba ka, pabangunon ka niya."}]